CELEX: 32019R0443
Language: hu
Date: 2019-02-13 00:00:00
Title: A Bizottság (EU) 2019/443 felhatalmazáson alapuló rendelete (2019. február 13.) az (EU) 2017/588 felhatalmazáson alapuló rendeletnek egy az Unión kívüli kereskedési helyszínen legnagyobb forgalmat elért részvény esetében a részvény átlagos napi ügyletszámának kiigazítási lehetősége tekintetében történő módosításáról (EGT-vonatkozású szöveg.)

20.3.2019   
               
               
                  HU
               
               
                  Az Európai Unió Hivatalos Lapja
               
               
                  L 77/59
               
            
         A BIZOTTSÁG (EU) 2019/443 FELHATALMAZÁSON ALAPULÓ RENDELETE
         (2019. február 13.)
         az (EU) 2017/588 felhatalmazáson alapuló rendeletnek egy az Unión kívüli kereskedési helyszínen legnagyobb forgalmat elért részvény esetében a részvény átlagos napi ügyletszámának kiigazítási lehetősége tekintetében történő módosításáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a pénzügyi eszközök piacairól, valamint a 2002/92/EK irányelv és a 2011/61/EU irányelv módosításáról szóló, 2014. május 15-i 2014/65/EU európai parlamenti és tanácsi irányelvre (1) és különösen annak 49. cikke (3) bekezdésére,
         mivel:
         
                     (1)
                  
                  
                     Az (EU) 2017/588 felhatalmazáson alapuló bizottsági rendelet (2) kötelező árlépésköz-rendszert határoz meg a részvényekre, letéti igazolásokra, valamint egyes tőzsdén kereskedett alapokra vonatkozóan. Az (EU) 2017/588 felhatalmazáson alapuló rendelet szerint a részvényekre és letéti igazolásokra alkalmazandó legkisebb árlépésközt a leglikvidebb uniós kereskedési helyszínen lebonyolított ügyletek átlagos napi száma alapján kell kalibrálni. Ez a mérőszám a szóban forgó pénzügyi eszközök túlnyomó többsége esetében megfelelő és egyszerű likviditási mutatót jelent. Nem alkalmazható azonban olyan részvényekre, amelyeket egyidejűleg az Unióban és harmadik országban való kereskedésre is bevezettek vagy azokkal az Unióban és harmadik országban is kereskednek, amennyiben a szóban forgó részvények tekintetében a legnagyobb forgalmú kereskedési helyszín az Unión kívül található. Ebben az esetben fennáll annak a kockázata, hogy a kizárólag az uniós kereskedési volumen alapján meghatározott kötelező árlépésköz a teljes kereskedési volumennek csupán egy kisebb részhalmazán alapul. Fontos ezért, hogy az illetékes hatóságoknak lehetőségük legyen az említett részvények átlagos napi ügyletszámát oly módon kiigazítani, hogy az tükrözze az adott részvények általános likviditási profilját. A harmadik országbeli kereskedési helyszínekre vonatkozó adatok rendelkezésre bocsátásának megkönnyítése, továbbá egyéb nyilvánosan hozzáférhető adatok igénybevételének lehetővé tétele érdekében fontos továbbá megfelelő rugalmasságot biztosítani az illetékes hatóságok számára az említett harmadik országbeli kereskedési helyszíneken rendelkezésre álló likviditás figyelembevételéhez használt módszereket illetően.
                  
               
                     (2)
                  
                  
                     A kötelező árlépésköz bevezetésének célja az árnövekmények összehangolása az uniós kereskedési helyszíneken az uniós részvénykereskedési piac mélységének, likviditásának és megfelelő működésének fenntartása érdekében. E célkitűzések eléréséhez fontos, hogy az adott részvényre alkalmazandó árlépésközök meghatározásához használt átlagos napi ügyletszám kiigazítására vonatkozó információ az adott részvénnyel egyidejűleg kereskedő valamennyi kereskedési helyszín számára elérhető legyen, és hogy ezek a kereskedési helyszínek azonos időpontban kezdjék meg a kiigazított napi átlagos ügyletszám alkalmazását. E célból az érintett részvénnyel kereskedő kereskedési helyszínek felügyeletét ellátó illetékes hatóságoknak a szóban forgó kiigazítások közzétételét megelőzően tájékoztatást kell kapniuk a részvény átlagos napi ügyletszámának kiigazításáról, és a kereskedési helyszínek számára elegendő időt kell biztosítani ahhoz, hogy rendszereikben figyelembe vegyék ezeket a kiigazításokat.
                  
               
                     (3)
                  
                  
                     A jogbiztonság és a kötelező árlépésköz-rendszer kiszámíthatóságának biztosítása érdekében fontos, hogy a kereskedési helyszínek egyidejűleg alkalmazzák az általános likviditást tükröző kiigazított átlagos napi ügyletszámon alapuló árlépésközöket.
                  
               
                     (4)
                  
                  
                     Ezért az (EU) 2017/588 felhatalmazáson alapuló rendeletet ennek megfelelően módosítani kell.
                  
               
                     (5)
                  
                  
                     Ez a rendelet az ESMA által a Bizottságnak benyújtott szabályozástechnikai standardtervezeteken alapul.
                  
               
                     (6)
                  
                  
                     Az ESMA nyilvános konzultációt folytatott az e rendelet alapját képező szabályozástechnikai standardtervezetekről, elemezte az esetlegesen kapcsolódó költségeket és hasznot, továbbá kikérte az 1095/2010/EU európai parlamenti és tanácsi rendelet (3) 37. cikkével összhangban létrehozott Értékpapírpiaci Érdekképviseleti Csoport véleményét,
                  
               ELFOGADTA EZT A RENDELETET:
         
            1. cikk
            Az (EU) 2017/588 felhatalmazáson alapuló rendelet 3. cikke a következő (8), (9) és (10) bekezdéssel egészül ki:
            
               
                  „(8)   Az egy adott részvény tekintetében illetékes hatóság az (1)–(7) bekezdésben meghatározott eljárásnak megfelelően kiigazíthatja az általa a szóban forgó részvényre vonatkozóan számított vagy becsült átlagos napi ügyletszámot, amennyiben a következő feltételek mindegyike teljesül:
                  
                              a)
                           
                           
                              az adott részvénnyel a legnagyobb forgalmat lebonyolító kereskedési helyszín harmadik országban található;
                           
                        
                              b)
                           
                           
                              az (1)–(4) bekezdésben meghatározott eljárás szerint kiszámított és közzétett átlagos napi ügyletszám legalább egy.
                           
                        Az illetékes hatóság egy adott részvény átlagos napi ügyletszámának kiigazításakor azon harmadik országbeli kereskedési helyszínen végrehajtott ügyleteket veszi figyelembe, amely a legnagyobb forgalmat bonyolítja le az adott részvénnyel.
               
               
                  (9)   Az illetékes hatóság, amely a (8) bekezdésnek megfelelően kiigazította egy adott részvény átlagos napi ügyletszámát, biztosítja a kiigazított átlagos napi ügyletszám közzétételét. A közzétételt megelőzően az illetékes hatóság tájékoztatja az adott részvényre vonatkozó ügyletek kiigazított átlagos napi számáról a részvénnyel kereskedő egyéb uniós kereskedési helyszínek illetékes hatóságait.
               
               
                  (10)   A kereskedési helyszínek a kiigazított átlagos napi ügyletszámnak megfelelő likviditási sáv árlépésközeit a közzétételt követő második naptári naptól kezdődően alkalmazzák.”
               
            
         
         
            2. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2019. február 13-án.
            
               
                  a Bizottság részéről
               
               
                  az elnök
               
               Jean-Claude JUNCKER
            
         
         
            (1)  HL L 173., 2014.6.12., 349. o.
         
         
            (2)  A Bizottság (EU) 2017/588 felhatalmazáson alapuló rendelete (2016. július 14.) a 2014/65/EU európai parlamenti és tanácsi irányelvnek a részvényekre, letéti igazolásokra és a tőzsdei kereskedésben részt vevő alapokra vonatkozó árlépésköz-rendszereket meghatározó szabályozástechnikai standardok tekintetében történő kiegészítéséről (HL L 87., 2017.3.31., 411. o.).
         
            (3)  Az Európai Parlament és a Tanács 1095/2010/EU rendelete (2010. november 24.) az európai felügyeleti hatóság (Európai Értékpapírpiaci Hatóság) létrehozásáról, a 716/2009/EK határozat módosításáról és a 2009/77/EK bizottsági határozat hatályon kívül helyezéséről (HL L 331., 2010.12.15., 84. o.).